《清岚山》
清代·周有声

人家住峰顶，我行时见之。遂逾数百折，始获叩茅茨。

主人拂尘席，邀我憩征疲。村居不四五，往往绝烟炊。

携榼请馔具，日暮空筐归。未知有蔬笋，况乃思甘肥。

提壶试斟酌，不辨渑与淄。岂无饥渴情，何为异肝脾。

谓言百尺岩，九仞不及施。昨逢十日雨，众面生光辉。

自从五月来，谁复陈巾匜。悲哉人间世，生理乃若兹。

我劳尚不解，彼困何能支。明发舍之去，相看俱涕洟。

作者简介：（1749—1814）湖南长沙人，字希甫，号松冈。乾隆六十年进士。由内阁中书累迁大定知府，历思州、思南、贵阳三府，署江苏松江、苏州二府，总理下河工务。以干练称，以劳卒官。工诗，有《东冈诗剩》。